
Hiermee lewer ek graag kommentaar op die Begroting soos dit voorgele is aan 
die Wykskomitee van Wyk 1, Riviersonderend. 

Eerstens wil ek die hele span gelukwens met die aanbieding in vergeleke met 
vorige jare. Dit is net jammer dat, met al die Direkteure en verskeie 
departmente verteenwoordig, daar weggeskram was van enige direkte vrae en 
antwoorde wat enige iemand kon beantwoord het. Dit was nie nuwe vrae nie, 
maar vrae wat ons elke jaar by die begroting se aanbieding vra. 

1. TWK Munisipaliteit behoort as 'n besigheid bestuur te word. Dus moet 
alle uitgawes wat deur hulie aangegaan word van iewers verhaal word. 
Ons, by die BBV, het baie swaar gesluk aan u voorganger, mnr Wallace, 
se stelling dat daar meer geld op Riviersonderend spandeer word as wat 
hier ge'fn word. 

Ons weet nou dat daar in die boekjaar 2017/2018 R9miljoen spandeer 
was en dat daar 'n inkomste van meer as R14miljoen verkry was. Die 
oorblywende R5miljoen het weereens in die bodemlose put, wat 
"kruissubsidering" genoem word, verdwyn. (Hierdie getalle is direk vanaf 
Caledon ontvang). 

As ons verder na die begrotings van die afgelope 10 jaar kyk, kan ons 
sien dat die verhogings met reelmaat met meer as 11% gestyg het - wat 
voorspel dat Riviersonderend se inkomste met ten minste R3.5miljoen 
gaan styg. Dit bring die inkomste vanaf Riviersonderend op bykans 
R18miljoen, maar ons begrote uitgawes is afwaarts aangepas tot 
R7.5miljoen vir die boekjaar 2019/2020. Ons dorp ontvang nou net slegs 
die helfte van sy bydrae aan TWK. Die vraag ontstaan onwillekeurig, of 
dit dalk is omdat ons inwoners dalk te beskaafd is om ons infrastruktuur 
te vernietig. 

Dit herinner sterk aan die legende van die dwase boer wat besluit het 
om sy donkie te leer om nie meer te vreet nie... Ongelukkig het die 
donkie gevrek net voordat hy sy les geleer het. Dit is swaar om so 'n 
legende te oorweeg, maar Ratings Africa het reeds jare gelede 



gewaarsku dat TWK dit probeer doen, en dat hulle geld spandeer 
waarvan hule nie weer 'n inkomste van kan genereer nie. (Die laaste 
getalle aan my bekend gemaak, is dat Grabouw 45% van TWK uitmaak 
en dat 47% van die inwoners van Grabouw behoeftiges is.) 
Riviersonderend word gesien as 'n dorp waar mense kan kom aftree 
vanaf die Stad, maar die absolute belaglike huiswaardasies wat die 
Munisipaliteit hef, gepaardgaande met die buitensporige elektriese 
tariewe wat hulle hef, maak dit heel onmoontlik en verarm die 
pensioenarisse daagliks. Dit is nou goedkoper vir hierdie mense om in 
die Stad te bly, met die gerief van dokters, hospitale en supermarkte. 

Op Riviersonderend, het ons nie eens die gerief van geteerde strate nie. 
Wanneer die probleem met die dorpsbestuur bespreek word, bly die 
antwoord vir die afgelope 10 jaar al, dat daar nie geld is om verouderde 
infrastruktuur op te gradeer nie. Die geld word glo gebruik om essensiele 
dienste te verbeter. Die waternetwerk ('n essensiele behoefte) is 
nogsteeds dieselfde as toe die dorp bykans 100 jaar gelede uitgele is. Die 
4 duim asbes pype is nou reeds geruime tyd by hulle leeftyd verby, maar 
die antwoord bly dat daar nie geld is om te vervang nie. Die 
kruissubsidering gaan steeds voort na ander dorpe, maar nie na 
Riviersonderend nie. 

Daar word nou op 'n weeklikse basis geld vermors om gebarste pype te 
herstel teen 'n meter of twee op 'n slag, teen dubbel die koste want die 
pype breek meestal snags, oor naweke en in die winter (oortyd tariewe). 
In plaas daarvan om die hele pyp te vervang, word slegs die beskadigde 
gedeelte vervang en die volgende dag word die res van die pyp vervang. 

Die uiteinde van die saak gaan wees, dat ons met 'n netwerk van 
stukkies gelaste pyp van 'n meter of twee gaan sit, met klampe op elke 
las wat roes en verweer sodra die gat toegegooi word. 

Dit wil werklik voorkom asof daar geen beplanning op die 
verspreidingsnetwerk gedoen word nie. Indien hierdie proses sou 
voortgaan, gaan die netwerk as 'n geheel ineenstort en dit behels 
astronomiese bedrae. 



2. Die tweede punt waaroor ek moet praat is die grondpaaie op die dorp 
wat nie in stand gehou word nie. By die SLAAF is aangedui dat die eerste 
keer wat die strate vir 2019 geskraap moes word in Februarie was. Dit 
het nooit gebeur nie, want soos by vele vorige geleenthede, was die 
skraper wat ingehuur word, buite werking - en vir die twee weke wat hy 
op Riviersonderend moes werk, daar aan die skraper herstelwerk 
gedoen moes word. As die skraper wel operasioneel is, is daar of nie 
water om die paaie nat te maak, sodat dit gerol kan word nie, of die 
oppervlak is so uitgeskraap en kan daar nie 'n "camber" op die pad 
geskraap word nie. Soos verduidelik by die vergadering, is daar nou 'n 
masjien van etlike miljoen rand aangekoop om gate in die paaie te 
herstel. Die vraag ontstaan: Hoe dikwels gaan ons daardie masjien op 
ons dorp sien? 

Na die onlangse storm wat Riviersonderend geteister het, en is die paaie 
nogsteeds verspoel, omdat daar nie geld is om gruis aan te koop nie, 
maar ons kruissubsideer nogsteeds ander dorpe sodat hulle teerpaaie 
kan kry. 

Ons is baie dankbaar vir De La Vignestraat, waarvan die helfte geteer 
gaan word. Dit kon 6 jaar gelede, vir slegs R500 000 minder , in sy geheel 
gedoen gewees het, maar toe is die geld ook vir kruissubsidering op die 
ander dorpe gebruik. Indien enigiemand wil beweer dat De La 
Vignestraat nooit as 'n prioriteit uitgewys was nie, wil ek net noem, dat 
ek, persoonlik, saam met Mnr Jan Barnard, Direkteur van TWK, by 
daardie betrokke Wykraadskomitee vergadering was. Daar was seifs 
kennisgewings aangebring om te toon dat die straat opgradeer gaan 
word. 

Daar word nou meer as dubbel die geld spandeer om slegs die helfte van 
die pad te doen, maar ons uitgawes word besnoei na R7.5miljoen. 

3. Die volgende saak wil ek nie heel aan die begin gaan haal nie, maar ek 
kan enige vrae aangaande die saak beantwoord. 

Ek sal graag wil begin by die uitspraak van u voorgange, Mnr Wallace, 
wat gese het dat Riviersonderend se waterkwessie 'n verleentheid is vir 
die Munisipaliteit. Ons verwag elke jaar by die GOP dat daar 
aangekondig gaan word dat daar met die suiweringswerke vir die dorp 
begin gaan word. Elke jaar vind die Munisipaliteit nog 'n rede oor 



waarom dit nie kan gebeur nie. Die Munisipaliteit het blykbaar 'n 
onuitputbare bron van leuens en half-waarhede wat hulle van voorneme 
is om te gebruik om hierdie konstitusionele reg van die inwoners te 
vertraag tot in lengte van dae. Die inwoners is nou moeg om met 
afskeepwerk en flou verskonings tevrede te wees. 

Ons sien uit na 'n skriftelike antwoord op hierdie skrywe en 
daadwerklike optrede in die toekoms. 

Vriendelike groete, 

Clive Sandenbergh 
Voorsitter: RSEBBV 



